**Frumvarp til laga**

**um breytingu á vopnalögum, nr. 16/1998, með síðari breytingum (byssusmiðir, framleiðsla, innflutningur bannaðra skotvopna, merking vopna og sprengiefna, aðgangur lögreglu að húsnæði, sprengiefni, framleiðsla, innflutningur, sala og meðferð skotelda, innleiðing Evróputilskipana, stórfelld brot, svipting réttinda).**

1. gr.

 Í stað orðanna ,,flugelda, reyk- og hvellsprengjur og ýmiss konar skrautelda“ í 5. mgr. 1. gr. kemur: hvers konar hluti sem innihalda efni eða efnablöndu sem getur sprungið og ætlað er, með íkveikju eða á annan hátt, að gefa frá sér hita, ljós, hljóð, lofttegund eða reyk með útvermnum, sjálfbærum efnaferlum.

2. gr.

 Orðið „skotelda“ fellur brott í 1. mgr. 4. gr., 1. mgr. 5. gr., 1. mgr. 6. gr., 1. mgr. 7. gr. 1. mgr. 9. gr og 1. mgr. 10. gr. laganna.

3. gr.

 Í stað orðanna „sýnir að öðru leyti fram á hæfni sína til framleiðslunnar“ í 2. mgr 4. gr. kemur: réttindi til þess að kalla sig byssusmið eða sambærilegu heiti í einhverju af ríkjum Evrópska efnahagssvæðisins.

4. gr.

 Eftirfarandi breytingar verða á 5. gr. laganna:

1. Í stað 3. mgr. kemur ný málsgrein svohljóðandi: Skylt er þeim sem framleiðir skotvopn að setja á það auðkennisstafina IS, framleiðslunúmer, framleiðsluár og auðkenni eftir nánari reglum sem ráðherra setur. Skal framleiðandi láta skrá skotvopnið í skotvopnaskrá þegar smíði þess er lokið. Sama á við um meginhluta skotvopns ef þeim er ráðstafað til annarra, án þess að um fullgert skotvopn sé um að ræða. Þegar skotvopn, sem ekki er númerað eintaksnúmeri framleiðanda, er flutt varanlega til landsins skal setja á það eintaksnúmer á kostnað innflytjanda áður en það er afhent þeim sem flytur það inn. Heimilt er að víkja frá þessu skilyrði þegar skotvopn hefur ótvírætt söfnunar- eða fornminjagildi vegna tengsla við sögu landsins.
2. Við 5. mgr. bætist við nýr málsliður svohljóðandi: Lögreglustjóranum á höfuðborgarsvæðinu er heimilt að víkja frá þessu skilyrði sé vopnið ætlað til nota við leiksýningar og kvikmyndagerð.
3. Í stað orðsins „eða“ í lok 2. málsliðar 7. mgr. kemur: og.
4. Á eftir orðunum „þessari grein, m.a.“ í 8. mgr. kemur: um viðmið er varðar innflutning á vopnum sem sérhönnuð eru og sannanlega ætluð til íþróttaiðkunar,

5. gr.

 Á eftir 5. gr. laganna kemur ný grein, 5. gr. a, svohljóðandi:

 Sá sem framleiðir, flytur inn eða verslar með sprengiefni eða forefni í sprengju skal gefa viðkomandi lögreglustjóra, hvenær sem þess er óskað, aðgang að birgðabókhaldi og nákvæmar upplýsingar um framleiðsluna, seldar vörur og óseldar birgðir, sem og upplýsingar um kaupanda efnis. Þá getur lögreglustjóri, hvenær sem er og án sérstakrar heimildar, krafist þess að fá aðgang að húsnæði þar sem framleitt er sprengiefni eða þar sem birgðir af því eru geymdar.

 Sá sem framleiðir, flytur inn eða verslar með sprengiefni eða forefni í sprengju skal tilkynna viðkomandi lögreglustjóra um óvenjuleg kaup eða grunsamlegar fyrirspurnir hvort sem af framleiðslu, innflutningi eða sölu sprengiefnis verður. Ráðherra setur nánari ákvæði í reglugerð, t.d. upplýsingar um efni sem um ræðir.

 Sá sem framleiðir, flytur inn eða verslar með sprengiefni skal sjá til þess að sprengiefni, þ.m.t. smæstu einingar þess, sé sérstaklega auðkennt með einkvæðum auðkennum og að upplýsingar um sprengiefnið séu skráðar samkvæmt nánari fyrirmælum í reglugerð, svo að rekja megi feril þess.

 Öll framleiðsla, varsla, sala, inn- og útflutningur á heimatilbúnum sprengjum er bönnuð.

6. gr.

 4. mgr. 7. gr. fellur brott.

7. gr.

 Eftirfarandi breytingar verða á 9. gr.:

1. Í stað 1. mgr. kemur ný málsgrein svohljóðandi: Verslunareigandi, inn- eða útflytjandi eða framleiðandi skotvopna, skotfæra og sprengiefna skal halda skrá um öll þau skotvopn, skotfæri eða sprengefni sem hann hefur flutt inn eða út og hverjum þau eru seld. Í skránni skulu koma fram upplýsingar um tegund, framleiðanda, módelheiti ef það er fyrir hendi, og eintaksnúmer. Skal afhenda skrá þessa lögreglustjóra þegar verslunareigandi, inn- eða útflytjandi eða framleiðandi hættir starfsemi sinni.
2. Við 2. mgr. bætist við nýr málsliður svohljóðandi: Þá getur lögreglustjóri, hvenær sem er og án sérstakrar heimildar, krafist þess að fá aðgang að skrá skv. 1. mgr.

8. gr.

 Við 1. mgr. 13. gr. laganna bætast við tveir nýir stafliðir sem verða d og e liðir, sem verða svohljóðandi:

a. (d. liður) Samþykki að lögreglustjóri geti kannað hvort hann uppfylli skilyrði c. og e. liðar, svo sem með því að kanna málaskrá lögreglu eða afla upplýsinga eftir öðrum leiðum,

b. (e. liður) sé ekki meðlimur í eða í nánum tengslum við samtök sem teljast til skipulagðra brotasamtaka.

9. gr.

 Á eftir 1. málslið 16. gr. kemur nýr málsliður sem verður 2. málsliður og er svohljóðandi:

Standi sérstaklega á, svo sem vegna fjölda skotvopna eða verðmætis þeirra, er heimilt að veita lengri frest, í allt að 12 mánuði til viðbótar.

10. gr.

 Í stað 2. mgr. 23. gr. kemur ný málsgrein svohljóðandi:

 Þegar skotvopn og skotfæri eru ekki í notkun skulu skotvopn geymd í læstri hirslu af viðurkenndri gerð. Þá skulu skotfæri geymd í læstri hirslu, aðskilinni frá skotvopninu sem þau eiga við. Ráðherra setur nánari ákvæði um vörslu skotvopna og skotfæra í reglugerð.

11. gr.

 Eftirfarandi breytingar verða á 30. gr. laganna:

* + - * 1. Í stað orðsins „ríkislögreglustjóra“ í 3. mgr. kemur: lögreglustjórans á höfuðborgarsvæðinu.
				2. Á eftir orðinu „lögreglu“ í 1. málslið 4. mgr. kemur: og fangelsisyfirvöldum.
				3. Á eftir orðinu „framleiða“ í 1. málslið 4. mgr. kemur: hafa í vörslum sínum.
				4. Við 4. mgr. bætist nýr málsliður, svohljóðandi: Þó er flugrekanda heimilt að flytja inn til landsins og eignast handjárn og fótjárn úr málmi eða öðru efni og hafa til notkunar um borð í loftförum sínum með leyfi lögreglustjórans á höfuðborgarsvæðinu.

12. gr.

 Í stað 32. gr. kemur nýtt ákvæði svohljóðandi:

Enginn má flytja inn eða úr landi eða versla með skotelda, nema með leyfi lögreglustjóra. Áður en leyfi er veitt skal leita umsagnar Vinnueftirlits ríkisins og slökkviliðsstjóra.

 Skilyrði fyrir því að fá leyfi samkvæmt kafla þessum eru þau að maður:

1. hafi náð 20 ára aldri,
2. hafi ekki verið sviptur sjálfræði,
3. sé andlega heilbrigður, reglusamur og að öðru leyti hæfur til þess framleiða eða hafa í umráðum sínum skotelda í verulegu magni,
4. samþykki að lögreglustjóri geti, kannað hvort hann uppfylli skilyrði c-liðar, svo sem með því að kanna málaskrá lögreglu eða afla upplýsinga eftir öðrum leiðum,
5. sé heimilisfastur hér á landi,
6. hafi ekki gerst brotlegur við ákvæði vopnalaga, almennra hegningarlaga, áfengislaga eða laga um ávana- og fíkniefni, og
7. sýni, að mati lögreglustjóra, fram á það að hann hafi kunnáttu til þess að fara með og hafa í umráðum sínum skotelda í verulegu magni eða hafi sótt námskeið um skotelda, meðferð og notkun sem Vinnueftirlit ríkisins viðurkennir og staðist bóklegt og verklegt próf að því loknu.

 Leyfi samkvæmt kafla þessum gilda í fimm ár. Ráðherra er heimilt að ákveða í reglugerð að leyfishafi skuli sækja námskeið og gangast undir próf áður en réttindi hans eru endurnýjuð.

 Óheimilt er að veita lögaðila leyfi skv. 1. mgr. nema hann tilnefni einn starfsmann sinn sem fullnægir skilyrðum 2. mgr. til þess að annast innflutning, útflutning eða verslun með skotelda. Skal hann hafa umsjón með daglegri starfsemi, svo og með geymslu og annarri meðferð skoteldanna. Telst hann ábyrgur fyrir meðferð og vörslu skoteldanna ásamt stjórnendum lögaðilans.

 Í sérstökum tilvikum er heimilt að veita félagasamtökum leyfi til að selja skotelda í smásölu enda uppfylli þau skilyrði 3. mgr.

 Enginn má framleiða skotelda nema með leyfi lögreglustjóra að uppfylltum skilyrðum a. - f. lið 2. mgr. auk þess að hafa hlotið faggildingu skv. lögum um faggildingu. Um ábyrgð á framleiðslunni fer skv. lögum um skaðsemisábyrgð.

 Sá sem framleiðir, flytur inn eða verslar með skotelda skal sjá til þess að skoteldavörur séu merktar með sýnilegum, læsilegum og óafmálegum hætti á íslensku. Vörur sem fluttar eru úr landi skal með sama hætti merkja á því tungumáli sem teljast verður opinbert tungumál í því landi þar sem varan er seld.

 Sá sem framleiðir, flytur inn eða verslar með skotelda skal gefa viðkomandi lögreglustjóra, hvenær sem þess er óskað, aðgang að birgðabókhaldi og nákvæmar upplýsingar um framleiðsluna, seldar vörur og óseldar birgðir. Þá getur lögreglustjóri, hvenær sem er og án sérstakrar heimildar, krafist þess að fá aðgang að húsnæði þar sem framleiddir eru skoteldar eða þar sem birgðir af þeim eru geymdar.

13. gr.

 Í stað 33. gr. kemur nýtt ákvæði svohljóðandi:

 Þeir sem fara með skotelda skulu ætíð gæta fyllstu varúðar. Einungis má selja, framleiða og markaðssetja skotelda sem uppfylla kröfur laganna og reglna sem settar eru samkvæmt þeim.

 Framleiðendur skotelda skulu tryggja að þeir samrýmist þeim öryggiskröfum, m.a. um CE-samræmismerkingu, sem gerðar eru í reglugerð um skotelda o.fl. og einnig reglum sem settar eru í samevrópskum stöðlum þar sem tilvísun hefur verið birt í Stjórnartíðindum eða reglugerðum sem ráðherra er heimilt að setja samkvæmt lögum þessum. Ef framleiðandi skotelda er utan Evrópska efnahagssvæðisins þá er innflytjandi þeirra ábyrgur fyrir því að skoteldarnir uppfylli þessar kröfur í samræmi við gildandi lög og reglur sem kveða á um ábyrgð innflytjenda og dreifingaraðila á vöru.

 Gerðarviðurkenning skotelda skal fara fram hjá tilkynntum aðila sem hefur rétt til að veita slíka viðurkenningu á grundvelli tilskipana, laga og reglugerða sem um þær gilda innan Evrópska efnahagssvæðisins.

 Nú verður alvarlegt slys af völdum skotelda og skal þá bráðamóttaka sjúkrahúss þegar í stað tilkynna það til lögreglu og Neytendastofu.

 Skylt er að tilkynna Neytendastofu þegar vart verður gallaðra skotelda í umferð. Neytendastofa sendir og tekur við Rapex-tilkynningum vegna innköllunar á skoteldum á Evrópska efnahagssvæðinu.

 Öll sala á skoteldum til almennings er óheimil nema að fengnu söluleyfi og samþykki lögreglustjóra varðandi staðsetningu og aðstæður á sölustað. Hið sama gildir um aðrar starfsstöðvar, svo sem geymslur fyrir skotelda til styttri eða lengri tíma. Dreifingaraðilar bera ábyrgð og kostnað af förgun skotelda eftir síðasta söludag eða vegna ákvörðunar um að skoteldar séu teknir af markaði.

14. gr.

 Á eftir 33. gr. koma tvö ný ákvæði 33. a og 33. b, svohljóðandi:

* + - * 1. (33. gr. a)

 Neytendastofa skal fara með markaðseftirlit með skoteldum í samræmi við ákvæði laga þessara og reglna settra samkvæmt þeim.

 Neytendastofa annast eftirlit með ákvæðum 33. gr.

 Um skyldur framleiðanda og dreifingaraðila, þ.m.t. skyldur til að tilkynna tafarlaust um innköllun vöru af markaði, eftirlit og málsmeðferð fer það að öðru leyti eftir lögum um öryggi vöru og opinbera markaðsgæslu, svo og lögum um skaðsemisábyrgð, eftir því sem við getur átt.

 Ákvörðunum Neytendastofu sem teknar eru á grundvelli laga þessara verður skotið til áfrýjunarnefndar neytendamála sem starfar á grundvelli 4. gr. laga nr. 62/2005, um Neytendastofu og talsmann neytenda. Ákvörðun Neytendastofu verður ekki borin undir dómstóla fyrr en úrskurður nefndarinnar liggur fyrir.

 Nú unir aðili ekki úrskurði áfrýjunarnefndar og getur hann þá höfðað mál til ógildingar fyrir dómstólum. Höfða skal mál innan sex mánaða frá því að aðili fékk vitneskju um úrskurð áfrýjunarnefndarinnar. Málshöfðun frestar ekki gildistöku úrskurðar nefndarinnar né heimild til aðfarar.

* + - * 1. (33. gr. b)

 Ráðherra skal setja í reglugerð nánari ákvæði um eftirtalin atriði að fenginni umsögn Mannvirkjastofnunar, Neytendastofu og Vinnueftirlits ríkisins:

1. réttindi og skyldur inn- og útflytjanda og seljanda samkvæmt kafla þessum,
2. skilyrði fyrir leyfisveitingu og flokkun réttinda,
3. námskeið í meðferð og notkun skotelda,
4. um sölu og meðferð skotelda, þar á meðal um aldurstakmörk og bann við skoteldum sem skaðlegir teljast,
5. framleiðslu og búnað framleiðslu- og geymsluhúsnæðis, svo og nauðsynlegar öryggisreglur,
6. hve mikið af skoteldum framleiðanda, innflytjanda og seljanda efnis er heimilt að hafa í umráðum sínum á hverjum tíma, og
7. húsnæði fyrir sölu skotelda.

15. gr.

 Fyrirsögn VI. kafla laganna verður: **Framleiðsla, inn- og útflutningur, verslun og meðferð skotelda.**

16. gr.

 Eftirfarandi breytingar verða á 36. gr.:

* + - * 1. Við 1. málsgrein bætast þrír nýir málsliðir svohljóðandi: Stórfelld brot eða margítrekuð varða fangelsi allt að sex árum. Með stórfelldu broti er m.a. átt við það þegar brot er framið í sambandi við atvinnustarfsemi eða varðar mörg eða sérstaklega hættuleg vopn, efni eða tæki eða mikið magn sprengiefnis eða skotelda. Enn fremur ef hætta eða tjón hefur hlotist af brotinu.
				2. Á eftir 1. mgr. kemur ný málsgrein svohljóðandi: Gera má lögaðila sekt samkvæmt reglum II. kafla A almennra hegningarlaga fyrir brot gegn lögum þessum og reglum sem settar eru samkvæmt þeim.

17. gr.

 Á eftir 36. gr. laganna kemur ný grein, 36. gr. a, svohljóðandi:

 Nú fremur maður brot gegn lögum þessum eða reglugerðum sem settar eru samkvæmt þeim og má þá með dómi svipta hann réttindum, sem hann hefur fengið samkvæmt þeim.

 Nú fremur maður brot með hlutum sem tilgreindir eru í 2. mgr. 3. gr. og ekki þarf sérstakt leyfi fyrir og má þá með dómi svipta hann heimild til þess að eiga, fara með og nota slíka hluti að viðlagðri refsingu skv. 36. gr.

 Nú fremur maður sem hefur fengið réttindi samkvæmt lögum þessum brot gegn 173. gr. a, 175. gr. a, 211. gr., 218. gr., 252. gr. eða ákvæðum XVIII. kafla almennra hegningarlaga eða gegn lögum um ávana- og fíkniefni og skal þá svipta hann þeim réttindum.

Að öðru leyti skal fara um réttindasviptingu samkvæmt ákvæðum 68. gr. og 68. gr. a í almennum hegningarlögum.

18. gr.

 Á eftir 38. gr. kemur nýtt ákvæði sem verður 39. gr. svohljóðandi:

 Lög þessi fela í sér innleiðingu á tilskipun Evrópuþingsins og ráðsins 2007/23/EB frá 23. maí 2007 um að setja á markað flugeldavörur, og tilskipun framkvæmdastjórnarinnar 2008/43/EB frá 4. apríl 2008 um að koma á, samkvæmt tilskipun ráðsins 93/15/EBE, kerfi til að auðkenna og rekja sprengiefni til almennra nota, eins og þær voru teknar upp í samninginn um Evrópska efnahagssvæðið með ákvörðun sameiginlegu EES-nefndarinnar nr. 119/2010 frá 10. nóvember 2010, um breytingu á II. viðauka við EES-samninginn frá 2. maí 1992.

19. gr.

 Ákvæði 39. - 40. gr. laganna verða 40. - 41. gr.

20. gr.

 Lög þessi öðlast þegar gildi.

**Ákvæði til bráðabirgða.**

 Einstaklingur sem fengið hefur skotvopnaleyfi og uppfyllir ekki ákvæði 2. mgr. 23. gr., um geymslu skotvopns sem hann hefur í vörslum sínum, skal innan tveggja ára frá gildistöku reglugerðar um geymslu skotvopna og skotfæra sanna fyrir lögreglustjóra að hann hafi bætt úr því.

 Einstaklingar sem hlotið hafa réttindi til að kalla sig byssusmið skv. gildandi lögum halda réttindum sínum þrátt fyrir áskilnað um menntun.

 Þrátt fyrir skilyrði VI. kafla skulu þeir sem fengið hafa leyfi til þess að flytja inn eða úr landi, og eða versla með skotelda fyrir gildistöku laga þessara halda þeim réttindum sínum. Leyfishöfum ber þó að uppfylla skilyrði laganna þegar leyfi er endurnýjað. Við endurnýjun á skotvopnaleyfi skulu umsækjendur uppfylla skilyrði laga þessara.

 Framleiðendur og innflytjendur skv. 2. og 3. mgr. 33. gr., um CE-samræmismerkingu og gerðarviðurkenningu skulu hafa lagað sig að reglunum eigi síðar en 15. janúar 2016.

 Ákvæði 4. mgr. gildir ekki um skotelda sem framleiddir eru hér á landi.

 Óheimilt er að selja skotelda sem fluttir hafa verið inn fyrir 1. janúar 2015 og uppfylla ekki skilyrði 2. mgr. 33. gr. um CE-samræmismerkingu til landa innan Evrópska efnahagssvæðisins.

Athugasemdir við lagafrumvarp þetta.

1. **Inngangur**

 Frumvarp þetta er samið í innanríkisráðuneytinu. Ákvæði frumvarpsins byggjast á ákvæðum frumvarps sem lagt var fram á 141. löggjafarþingi en náði ekki fram að ganga sem og athugasemdum sem allsherjar- og menntamálanefnd bárust frá ríkislögreglustjóra, lögreglustjóranum á höfuðborgarsvæðinu og Neytendastofu í þinglegri meðferð. Þá var byggt á tilskipunum Evrópuþingsins og ráðsins 2007/23/EB frá 23. maí 2007 um að setja á markað flugeldavörur, og tilskipun framkvæmdastjórnarinnar 2008/43/EB frá 4. apríl 2008 um að koma á, samkvæmt tilskipun ráðsins 93/15/EBE, kerfi til að auðkenna og rekja sprengiefni til almennra nota, eins og þær voru teknar upp í samninginn um Evrópska efnahagssvæðið með ákvörðun sameiginlegu EES-nefndarinnar nr. 119/2010 frá 10. nóvember 2010, um breytingu á II. viðauka við EES-samninginn frá 2. maí 1992.

 Ákveðið var að leggja frumvarp það sem lagt var fram á 141. löggjafarþingi til hliðar en gera þess í stað nauðsynlegar breytingar á gildandi vopnalögum. Frumvarp það sem ákveðið hefur verið að leggja til hliðar var upphaflega samið af nefnd sem skipuð var í byrjun árs 2008 og átti að fela í sér heildarendurskoðun á gildandi lögum. Nefndin skilaði frumvarpi til nýrra laga um vopn, sprengiefni og skotelda árið 2009 en framlagning frumvarpsins var látin bíða þar sem önnur og brýnni málefni höfðu forgang.

 Frá því að nefndin skilaði frumvarpi til nýrra vopnalaga urðu voveiflegir atburðir í Noregi þar sem sprengt var í miðborg Osló og í kjölfarið voru framin fjöldamorð í eynni Útey í Buskerud. Við voðaverkin var m.a. notast við mikið magn sprengiefnis og hálfsjálfvirk skotvopn. Af þessu tilefni var farið yfir frumvarpið og ákvæði þess þrengd. Eftir þær breytingar gætti ákveðins ósamræmis í frumvarpinu og þær breytingar sem lagðar eru til eiga betur heima í gildandi vopnalögum. Þá þolir innleiðing tilskipana sem nefndar hafa verið ekki bið og uppi hafa verið hugmyndir að aðskilja skotelda frá vopnum seinna meir og semja þá nýtt frumvarp um skotelda. Með vísan til alls þessa var ákveðið að leggja frumvarp til nýrra laga um vopn, sprengiefni og skotelda, sem lagt var fram á 141. löggjafarþingi, til hliðar og semja þess í stað frumvarp þetta til breytinga á gildandi vopnalögum.

1. **Tilefni og nauðsyn lagasetningar**

 Tilefni lagasetningar þessarar eru fyrst og fremst almannahagsmunir og öryggi ríkisins sem og innleiðing tilskipana Evrópusambandsins sem innleiddar hafa verið í samninginn um Evrópska efnahagssvæðið.

 Lengi hefur staðið til að innleiða tilskipanirnar Evrópuþingsins og ráðsins 2007/23/EB frá 23. maí 2007 um að setja á markað flugeldavörur, og tilskipun framkvæmdastjórnarinnar 2008/43/EB frá 4. apríl 2008 um að koma á, samkvæmt tilskipun ráðsins 93/15/EBE, kerfi til að auðkenna og rekja sprengiefni til almennra nota undanfarin ár. Tilskipanirnar voru teknar upp í samninginn um Evrópska efnahagssvæðið með ákvörðun sameiginlegu EES-nefndarinnar nr. 119/2010 frá 10. nóvember 2010, um breytingu á II. viðauka við EES-samninginn frá 2. maí 1992. Þar sem til stóð að leggja fram heildarendurskoðun á vopnalögum þá hefur innleiðingin dregist úr hófi fram. Skoðað hefur verið hvort hægt væri að innleiða tilskipanirnar með setningu reglugerðar en það var metið svo að rétt væri að innleiða þær með lögum þar sem tilskipanirnar leggja talsverða ábyrgð á framleiðendur og innflytjendur skotelda og sprengiefna.

 Velmegun á Vesturlöndum hefur undanfarin ár leitt til aukinnar eftirspurnar eftir hvers konar veiði- og sportvopnum, gríðarlegt magn hernaðarvopna og sprengiefnis hefur komist í umferð eftir styrjaldir síðustu áratuga og upplausn Sovétríkjanna. Þá hefur hvers konar tækniþróun síðustu áratuga orðið til þess að það er nærri á hvers manns færi að búa til hættulegt sprengiefni og tiltölulega einfalt er að breyta skotvopnum eða jafnvel að framleiða þau. Síðast en ekki síst, hafa hryðjuverk og ógnarstefnur ýmiss konar, ásamt greiðum samgöngum og frjálsræði í viðskiptum gert það nauðsynlegt að ríkisvaldið hlutist með styrkari hætti til um þessi málefni. Nærtækast er að benda á atvikin í Osló og Útey árið 2011, fjórar sprengjuárásir í Lundúnum í júlí 2005 og skólaskotárásir í Finnlandi 2007 og 2008 um tilvik þar sem sprengiefnum og/eða skotvopnum hefur verið beitt gegn almennum borgurum. Þá eru ótalin tilvik af sprengju- og/eða skotárásum í Bandaríkjunum og Þýskalandi eða tilvik þar sem komið hefur verið í veg fyrir sprengjuárásir. Benda má á að t.d. í Kanada árið 2006 var ætlunin að sprengja m.a. þinghúsið í Ottawa og höfuðstöðvar kanadísku leyniþjónustunnar í Toronto en þrisvar sinnum meira af ammóníum nítrati fannst í fórum hryðjuverkamannanna í Kanada en notað var þegar alríkisbyggingin í Oklahoma í Bandaríkjunum var sprengd árið 1995.

 Gildandi lög eru frá árinu 1998 og hafa reynst að mörgu leyti vel en einnig hefur reynt á ýmis ákvæði þeirra og ýmsir ágallar komið í ljós. Sem dæmi má má benda á að mikilvægt er að stjórnvöld hafi góða stjórn á því hvers konar vopn hægt sé að leyfa t.d. skv. undanþágu vopnalaga og koma í veg fyrir misnotkun á löggjöfinni. Rétt er að benda á að ströng löggjöf kemur ekki í veg fyrir það að óprúttnir einstaklingar verði sér úti um bönnuð skotvopn með ólögmætum hætti, svo sem með því að smygla þeim til landsins, en óforsvaranlegt er fyrir stjórnvöld að hægt sé að komast yfir annars bönnuð skotvopn með því að nýta undanþágureglur sem t.d. eru settar í þágu íþrótta án þess að ætla að nota skotvopnið í samræmi við ákvæðið. Því ber að reyna takmarka aðgengi að þessum vopnum án þess að þrengja um of að þeim sem sannanlega stunda íþróttaskotfimi og þurfa á vopnunum að halda. Ákvæði frumvarpsins eiga flest að auka öryggi á einn eða annan hátt. Þá skortir yfirvöld heimildir til að hafa eftirlit með forefnum í sprengjur, heimildir til að svipta menn réttindum o.fl.

1. **Meginefni frumvarpsins**

 Með frumvarpinu er lagt til að innleiddar verði tvær Evróputilskipanir, annars vegar tilskipun 2007/23/EB frá 23. maí 2007 um að setja á markað flugeldavörur, og hins vegar tilskipun framkvæmdastjórnarinnar 2008/43/EB frá 4. apríl 2008 um að koma á, samkvæmt tilskipun ráðsins 93/15/EBE, kerfi til að auðkenna og rekja sprengiefni til almennra nota. Eins og fram hefur komið voru tilskipanirnar teknar upp í samninginn um Evrópska efnahagssvæðið með ákvörðun sameiginlegu EES-nefndarinnar nr. 119/2010 frá 10. nóvember 2010 um breytingu á II. viðauka við EES-samninginn frá 2. maí 1992.

 Með tilskipun Evrópuþingsins og ráðsins 2007/23 frá 23. maí 2007 um að setja á markað flugeldavörur eru settir öryggisstaðlar sem skoteldar verða að uppfylla til þess að verða settir á markað. Ákvæði tilskipunarinnar gilda um hefðbundna skotelda, sem og sviðsskotelda og aðra hluti sem springa, svo sem gashylki sem skjóta út líknarbelgjum og strekkja á öryggisbeltum í ökutækjum þegar óhapp verður.

 Í tilskipuninni er kveðið á um að ESB sé heimilt að gefa út sameiginlega staðla, grunnkröfur um öryggi, sem skoteldar sem settir eru á markað í ríkjunum verða að uppfylla og er jafnframt kveðið á um að allir skoteldar verði að vera CE-merktir. Markmiðið með tilskipuninni er að koma á frjálsum flutningum á flugeldavörum á innri markaðinum og jafnframt að tryggja öfluga heilsuvernd manna og almannaöryggi og vernd og öryggi neytenda sem og að taka tillit til umhverfisverndar. Þá er mælt fyrir um hlutlæga ábyrgð innflytjenda í vissum tilvikum. Þá kemur fram í tilskipuninni að framleiðendur skuli tryggja að flugeldar samrýmist tilteknum öryggiskröfum sem mælt er fyrir um í viðauka I við tilskipunina. Þá er tiltekið að ef framleiðandi á ekki aðsetur innan ESB skuli innflytjandi skoteldanna tryggja að framleiðandi þeirra hafi uppfyllt skyldur sínar samkvæmt tilskipuninni eða taka sjálfur á sig þær skyldur sem þar er kveðið á um. Þá er kveðið á um markaðseftirlit, merkingar flugelda o.fl.

 Í frumvarpinu er lagt til að sett verði ákvæði um CE-samræmismerkingu, ábyrgðir framleiðanda og innflytjanda, gerðarviðurkenningu og markaðseftirlit. Rétt þykir að fjallað sé um CE-samræmismerkingu í lögum þar sem vel flestir skoteldar sem fluttir eru inn til landsins koma frá Kína og því íþyngjandi fyrir innflytjendur. Þá er nauðsynlegt að ábyrgðarákvæði séu í lögum en ekki reglugerð þar sem ábyrgð innflytjenda, þegar framleiðandi er utan Evrópska efnahagssvæðisins, er mikil. Ljóst er að vel flest ákvæði tilskipunarinnar verða að fullu innleidd með reglugerð. Nánar verður fjallað um efni einstakra greina í athugasemdum um einstakar greinar.

 Í tilskipun Evrópuþingsins og ráðsins 2008/43/EB um að koma á, samkvæmt tilskipun ráðsins 93/15/EBE, kerfi til að auðkenna og rekja sprengiefni til almennra nota er komið á fót samræmdu kerfi að því er varðar rekjanleika sprengiefna til almennra nota. Mikilvægt er að sprengiefni sé auðkennanlegt ef halda á nákvæmar og fullnægjandi skrár yfir sprengiefni á öllum stigum aðfangakeðjunnar. Þannig þarf að vera hægt að auðkenna og rekja sprengiefni frá framleiðslustað og fyrstu setningar á markað til endanlegs notanda og endanlegrar notkunar með það í huga að hindra misnotkun og þjófnað og að aðstoða lögregluyfirvöld við að rekja uppruna týndra eða stolinna sprengiefna. Ljóst er að þetta getur ekki átt við sprengiefni sem er óinnpakkað eða í dælubíl til beinnar losunar í sprengiholuna eða sprengiefni sem framleitt er á sprengistaðnum og sem hlaðin eru um leið og þau hafa verið framleidd enda gildir tilskipunin ekki um sprengiefni sem þessi. Í tilskipuninni er kveðið á um það að framleiðendur og innflytjendur sprengiefnis skuli auðkenna það þannig að það sé rekjanlegt til framleiðanda í samræmi við það sem kemur fram í viðauka við tilskipunina. Þetta er gert til að auðvelda rekjanleika sprengiefnisins.

 Í frumvarpinu er lagt til að sá sem framleiðir, flytur inn eða verslar með sprengiefni skuli sjá til þess að sprengiefni, þ.m.t. smæstu einingar þess, sé sérstaklega auðkennt með einkvæðum auðkennum og að upplýsingar um sprengiefnið séu skráðar samkvæmt nánari fyrirmælum í reglugerð. Nánar verður fjallað um ákvæðið í athugasemdum um einstakar greinar.

 Í gildandi lögum er gert ráð fyrir að til að fá leyfi til að vinna sem byssusmiður þá þurfi viðkomandi að hafa skotvopnaleyfi og sýna að öðru leyti fram á hæfni sína til framleiðslunnar. Lengi vel voru gerðar kröfur um að verðandi byssusmiðir hefðu próf í rennismíði og síðan próf frá viðurkenndum skóla í byssusmíði án þess þó að getið væri um það í lögum eða reglugerðum. Kröfurnar voru taldar málefnalegar enda nauðsynlegt að gætt sé að margháttuðum öryggiskröfum við byssusmíði. Með vísan til atvinnufrelsisákvæðis 75. gr. stjórnarskrárinnar var þessari framkvæmd hætt þar sem ekki var gerður áskilnaður um kröfurnar í lögum. Í 75. gr. kemur fram að öllum sé frjálst að stunda þá atvinnu sem þeir kjósa. Þessu frelsi megi þó setja skorður með lögum, enda krefjist almannahagsmunir þess. Það er ljóst að almannahagsmunir krefjast þess að vandað sé til smíði skotvopna og viðgerða á þeim. Skotvopn sem eru illa smíðuð eða illa viðgerð eru víðsjárverðir gripir sem valdið geta slysum. Því verður að telja skynsamlegt að leggja til að gerð verði krafa um að menn hafi réttindi til að kalla sig byssusmið eða sambærilegu heiti í einhverjum af ríkjum Evrópska efnahagssvæðisins. Byssusmíði er ekki löggilt iðngrein hér á landi en er kennd víða erlendis. Litið er til Evrópska efnahagssvæðisins enda er Ísland hluti af því. Ekki er óeðlilegt að sækja þurfi nám erlendis enda hefur það tíðkast í gegnum árin að nám í sumum greinum þurfi að sækja út fyrir landsteinana. Gert er ráð fyrir að þeir sem hafi leyfi til að starfa sem byssusmiðir skv. gildandi lögum haldi þeim réttindum sbr. bráðabirgðaákvæði frumvarpsins.

 Í frumvarpinu er lagt til að sett verði ákvæði um skyldu framleiðanda að setja á skotvopn auðkennisstafina IS, framleiðslunúmer, ár og nánari auðkenni, um skráningu þess í skotvopnaskrá o.fl. Ákvæði þetta var samið með hliðsjón af tilskipun ráðsins frá 18. júní 1991 um eftirlit með öflun og eign vopna nr. 91/477/EBE en vísað er til tilskipunarinnar í viðauka B við samning sem ráð Evrópusambandsins og Lýðveldið Ísland og Konungsríkið Noregur gerðu með sér um þátttöku hinna síðarnefndu í framkvæmd, beitingu og þróun Schengen-gerða eða s.k. Brusselsamningi. Með ákvæðinu er yfirvöldum gert auðveldara að rekja vopn sem framleidd eru hér á landi eða flutt til landsins án þess að vera með eintaksnúmer.

 Lagt er til að lögreglustjóranum á höfuðborgarsvæðinu verði heimilað að veita undanþágu fyrir eftirlíkingar á vopnum til notkunar við leiksýningar og kvikmyndagerð. Skort hefur ákvæði í lög sem heimilar þetta og lagt til að bætt verði úr en rétt þykir að ákvæði sem þetta sé í lögum.

 Svo sem fram kemur hér að framan hafa ýmis tilvik átt sér stað úti í heimi þar sem skotvopnum er beitt gegn almennum borgurum og hafa þessi tilvik vakið athygli lögregluyfirvalda hér á landi, sem og annars staðar, að aðgengi almennings að skotvopnum. Almennt hefur skotvopnalöggjöf verið þrengd í kjölfar svona atburða s.s. í Finnlandi og Bretlandi svo dæmi séu nefnd. Hér á landi hefur athygli lögregluyfirvalda einkum og sér í lagi beinst að aðgengi að bönnuðum vopnum eins og hálfsjálfvirkum skammbyssum og rifflum. Í gildandi lögum eru hálfsjálfvirk og sjálfvirk skotvopn bönnuð. Hins vegar getur lögreglustjórinn á höfuðborgarsvæðinu, að fenginni umsögn ríkislögreglustjóra, heimilað innflutning slíkra vopna ef þau hafa ótvírætt söfnunargildi vegna aldurs þeirra eða tengsla við sögu landsins. Sama gildir ef slík vopn eru sérhönnuð og sannanlega ætluð til íþróttaiðkunar. Ákvæðið var sett inn í vopnalöggjöfina árið 1999, með lögum nr. 19/1999, ári eftir að gildandi lög voru samþykkt, þar sem lögin girtu fyrir að tilteknar tegundir íþróttaskotvopna yrðu flutt til landsins. Með frumvarpi til laga á breytingum á vopnalögum sem varð að lögum nr. 19/1999 var m.ö.o. ætlast til að hægt yrði að flytja inn sérhönnuð skotvopn, ætluð til íþróttaiðkunar. M.ö.o var ekki ætlast til að skotíþróttaiðkun liði fyrir gildandi vopnalög. Í þessu samhengi skal bent á að frá árinu 2008 voru 121 hálfsjálfvirkar 9 mm skammbyssur fluttar inn til landsins. Þessi vopn, sem eru, sum hver, í raun ekkert annað en lögregluvopn, sjást lítið á skotvöllum og lítið í skotmótum í „grófri skammbyssu“ Í ljósi þess er eðlilegt að það vakni spurningar um markmið með innflutningnum á skotvopnunum. Svo virðist sem markmiðið hafi í mörgum tilvikum eingöngu verið að eignast skotvopnið en ekki nota það í þágu íþrótta í samræmi við undanþáguregluna sem var grundvöllur leyfisins. Notkunin er því í einhverjum tilvikum ekki í samræmi við markmið undanþágunnar. Árið 2012 setti lögreglustjórinn á höfuðborgarsvæðinu ný viðmið um það hvenær skammbyssa teldist sérhönnuð til notkunar í íþróttagreininni grófri skammbyssu. Þannig er í dag gert ráð fyrir að byssan uppfylli skilyrði ISSF (Alþjóðaskotsambandssins), byssan sé framleidd og markaðssett til notkunar í grófri skammbyssu, óbreyttur skotgeymir taki ekki meira en 6 skot, heildarlengd á óbreyttri byssu sé ekki styttri en 270 mm og að gikkþungi skuli vera stillanlegur í 1000 g til 1500 g. Svo virðist sem innflytjendur og skotmenn séu sáttir við þessi viðmið. Eftir að framangreind viðmið voru sett hefur ekki verið fallist á innflutning á 9 mm hálfsjálfvirkum skammbyssum skv. undanþágureglu vopnalaga. Innflutningur á skammbyssum vegna viðurkenndra skotgreina samkvæmt fyrrnefndu lagaákvæði virðist vera í góðum farvegi í dag, þ.e. menn eru að eignast skammbyssur til notkunar í íþróttinni en ekki bara til að „eignast“ þær. Þó er það mat ráðuneytisins að rétt sé að viðmið þessi séu í reglugerð um skotvopn og því er það lagt til að ráðherra verði heimilt að setja nánari reglur um skotvopn til íþróttaiðkunar í reglugerð.

 Í frumvarpinu er lagt til að lögfest verði ákvæði sem heimili aðgang lögreglu að upplýsingum að framleiðslu skotvopna, sprengiefna og skotelda. Þá er lagt til að þeim sem framleiðir, flytur inn, út eða verslar með sprengiefni eða forefni í sprengju sé skylt að tilkynna viðkomandi lögreglustjóra um óvenjuleg kaup eða grunsamlegar fyrirspurnir hvort sem af framleiðslu, innflutningi, eða sölu sprengiefnis verður. Ljóst er að fjölmargir nota efni í stórum stíl sem nota má í sprengju. Hins vegar þurfa framleiðendur, innflutningsaðilar og söluaðilar sprengiefnis eða forefna í sprengjur að vera meðvitaðir og vakandi yfir því ef einstaklingur eða lögaðili kaupir óvenju mikið eða vandséð er hvers vegna viðkomandi er að kaupa efnin. Sama gildir þegar fyrirspurnir teljast grunsamlegar. Ekki er hægt að skýra þetta út nánar. Með þessu á að auka líkurnar á því að upplýsingar berist til lögregluyfirvalda og þannig koma í veg fyrir voveiflega atburði eins og hryðjuverk. Þá er sérstaklega tilgreint að framleiðsla, varsla, sala, inn- og útflutningur á heimatilbúnum sprengjum sé bönnuð. Þannig yrði óheimilt, að viðlagðri refsingu að framleiða hvers konar heimatilbúnar sprengjur s.s. „rörasprengjur“ sem ungmenni eiga það til að búa til um áramót. Rétt er að árétta að sakhæfisaldur er 15 ár.

 Þá er lagt til að umsækjandi um skotvopnaleyfi samþykki að lögreglustjóri geti kannað hvort hann uppfyllir skilyrði um að vera andlega heilbrigður og að öðru leyti hæfur til að fara með skotvopn og þá er lagt til að óheimilt verði að veita einstaklingi skotvopnaleyfi sem hefur tengsl við, eða er meðlimur í samtökum sem teljast til skipulagðrar brotastarfsemi. Ákvæðin eiga að auka líkur á því að aðeins hæfir einstaklingar fái skotvopnaleyfi.

 Í frumvarpinu er lögð til rýmkun á þeim tíma sem dánarbú hefur til að ráðstafa skotvopnum í þeim tilvikum þegar um fjölda skotvopna er um að ræða eða mikið verðmæti en núverandi tími, 12 mánuðir, hefur í einhverjum tilvikum verið of knappur. Þá er lagt til að strax við fyrsta skotvopn verði skotvopnaeiganda skylt að geyma það í læstum byssuskáp af viðurkenndri gerð en ekki þegar tilteknum fjölda skotvopna er náð. Í bráðabirgðaákvæði í frumvarpinu er skotvopnaeigendum gefinn tveggja ára frestur frá setningu reglugerðar til að bæta úr. Ákvæði þessi eru til þess fallin til að auka öryggi skotvopna og takmarka aðgang óviðkomandi að skotvopnum.

 Þá er lagt til að varsla handjárna verði bönnuð en í dag er einungis óheimilt að flytja þau inn, framleiða eða eignast þau. Þá er lagt til að flugrekendum verði veitt heimild til að flytja inn og nota, með leyfi lögreglustjórans á höfuðborgarsvæðinu, hand- og fótjárn úr málmi eða öðru efni til notkunar í loftförum og er þetta lagt til svo koma megi til móts við ákvæði Chicago-samningsins um borgaralegt flug frá 7. desember 1944, sem Ísland hefur gerst aðili að.

 Loks er í frumvarpinu lagt til að reglur um skilyrði fyrir að flytja inn og versla með skotelda verði færð inn í lögin, að gerður verði greinarmunur á stórfelldu broti gegn lögunum og öðrum brotum og að heimilt verði að svipta menn réttindum með dómi en skort hefur á heimild til þess. Nánar verður fjallað um ákvæðin í athugasemdum um einstakar greinar.

1. **Samræmi við stjórnarskrá og alþjóðlegar skuldbindingar.**

 Meginefni frumvarpsins er til að innleiða tvær tilskipanir Evrópuþingsins og ráðsins svo sem áður hefur komið fram. Þá hefur við samningu frumvarpsins verið litið til skuldbindingar Íslands skv. Chicago-samningnum um borgaralegt flug frá 7. desember 1944 og höfð hliðsjón af tilskipun Evrópuráðsins frá 18. júní 1991 um eftirlit með öflun og eign vopna nr. 91/477/EBE en vísað er til tilskipunarinnar í viðauka B við samning sem ráð Evrópusambandsins og Lýðveldið Ísland og Konungsríkið Noregur gerðu með sér um þátttöku hinna síðarnefndu í framkvæmd, beitingu og þróun Schengen-gerða eða sk. Brusselsamningi. Tilskipunin byggist á bókun Sameinuðu þjóðanna um ólöglega framleiðslu og dreifingu á skotvopnum, aukahlutum þeirra og skotfæra (e. UN Protocol on the illicit manufacturing of and trafficking in firearms, their parts components and ammunition 55/255).

 Þá kom til skoðunar hvort frumvarpið færi í bága við stjórnarskrá lýðveldisins nr. 33/1944 einkum 75. gr. stjórnarskrárinnar svo sem nánar er getið í kafla III hér að framan.

1. **Samráð.**

 Frumvarp þetta varðar fyrst og fremst skotvopnaeigendur og framleiðendur og seljendur sprengiefna og innflytjendur og söluaðila skotelda. Þá varðar frumvarpið lögregluyfirvöld, tollayfirvöld, fangelsisyfirvöld og flugmálayfirvöld sem og flugrekendur.

 Frumvarp það sem lagt var fram á 141. löggjafarþingi og hefur nú verið lagt til hliðar en ákvæði þessa frumvarps byggjast að meginstefnu á, var til umsagnar á vef ráðuneytisins og bárust fjölmargar athugasemdir.

 Frumvarp þetta var sent til ríkislögreglustjóra, lögreglustjórans á höfuðborgarsvæðinu og Neytendastofu áður en það var sett í almenna umsögn á vef ráðuneytisins.

 Umsagnir bárust..........................

*Athugasemdir við einstakar greinar frumvarpsins.*

Um 1. gr.

Með ákvæðinu er lögð til ný skilgreining á skoteldum. Nýja skilgreiningin er fræðilegri og ítarlegri en sú eldri og þarfnast ekki skýringa.

Um. 2. gr.

 Með ákvæðinu er lagt til að orðið „skoteldar“ verði fellt brott í nokkrum greinum. Samkvæmt frumvarpi þessu er lagt til að ákvæði um skotelda verði eingöngu að finna í VI. kafla laganna og því eðlilegt að fella orðin út úr þeim greinum sem ákvæðið kveður á um.

Um 3. gr.

 Með ákvæðinu er lagt til að til að geta öðlast leyfi til að verða byssusmiður þurfi maður einnig að hafa réttindi til að kalla sig byssusmið eða sambærilegu heiti í einhverjum af ríkjum Evrópska efnahagssvæðisins. Rétt þykir að setja ákvæði um lágmarksmenntun framleiðanda skotvopns. Skotvopn eru hættuleg tæki og galli eða missmíð getur valdið slysi, bæði á þeim sem fer með vopnið og þeim sem nærstaddir kunna að vera. Byssusmíði er ekki löggilt iðngrein hér á landi og því farin sú leið að gera það að skilyrði fyrir leyfi að viðkomandi hafi öðlast slík starfsréttindi í einhverju af ríkjum Evrópska efnahagssvæðisins.

Um 4. gr.

 Í 1. mgr. ákvæðisins er að finna kröfur um merkingu skotvopna og skotfæra sem sett eru til samræmis við kröfur sem gerðar eru í 4. gr. tilskipunar Evrópusambandsins, sem fyrr var getið, um eftirlit með öflun og eign vopna er byggist á bókun Sameinuðu þjóðanna um ólöglega framleiðslu og dreifingu á skotvopnum, aukahlutum þeirra og skotfæra (e. UN Protocol on the illicit manufacturing of and trafficking in firearms, their parts components and ammunition 55/255) og settar hafa verið til þess að hindra alþjóðlegt vopnasmygl og aðra ólöglega dreifingu skotvopna og skotfæra.

 Í 2. mgr. er lagt til að lögreglustjóranum á höfuðborgarsvæðinu verði heimilað að veita undanþágu fyrir eftirlíkingar á vopnum til notkunar við leiksýningar og kvikmyndagerð. Skort hefur ákvæði í lög sem heimilar þetta og lagt til að bætt verði úr en rétt þykir að ákvæði sem þetta sé í lögum. Ákvæðið þarfnast ekki frekari skýringar.

 Í 3. mgr. er lagt til að heimildir til að flytja inn bönnuð skotvopn vegna söfnunargildis þeirra verði þrengd. Samkvæmt gildandi lögum getur lögreglustjórinn á höfuðborgarsvæðinu heimilað innflutning á vopni skv. undanþágu hafi vopnið ótvírætt söfnunargildi vegna aldurs eða tengsla við sögu landsins. Þannig þarf annað hvort skilyrðið að vera fyrir hendi. Hér er lagt til að bæði skilyrðin þurfi að vera fyrir hendi, þ.e. vopnin þurfa vegna aldurs þeirra að hafa söfnunargildi og að hafa tengsl við landið. Oft er um að ræða hervopn sem almennt eru bönnuð, mörg gömul hervopn hafa engin tengsl við sögu landsins og því væri ekki hægt að fá leyfi fyrir slíkum vopnum. Að öðru leyti þarfnast ákvæði ekki skýringar.

 Í 4. mgr. er að finna reglugerðarheimild og vísast til athugasemda í kafla III um meginefni frumvarpsins.

Um 5. gr.

 Í 1. mgr. er lagt til að sá sem framleiðir, flytur inn eða verslar með sprengiefni eða forefni í sprengju skuli gefa viðkomandi lögreglustjóra, hvenær sem þess er óskað, aðgang að birgðabókhaldi og nákvæmar upplýsingar um framleiðsluna o.fl. Þá geti lögreglustjóri, hvenær sem er og án sérstakrar heimildar, krafist þess að fá aðgang að húsnæði þar sem framleitt er sprengiefni eða þar sem birgðir af því eru geymdar. Ákvæðið er lagt til með vísan til almannaöryggis en mikilvægt er að röð og regla sé á framleiðslu sprengiefna og yfirlit yfir það hvað sé framleitt, hve mikið og hvar það sé staðsett. Þá getur lögregla þurft að bregðast skjótt við til að komast inn í húsnæði þar sem sprengiefni er geymt.

 Þá er lagt til að sá sem framleiðir, flytur inn, út eða verslar með sprengiefni eða forefni í sprengju sé skylt að tilkynna viðkomandi lögreglustjóra um óvenjuleg kaup eða grunsamlegar fyrirspurnir hvort sem af framleiðslu, innflutningi, eða sölu sprengiefnis verður. Ljóst er að fjölmargir nota efni í stórum stíl sem nota má í sprengju. Hins vegar þurfa framleiðendur, innflutningsaðilar og söluaðilar sprengiefnis eða forefna í sprengjur að vera meðvitaðir og vakandi yfir því ef einstaklingur eða lögaðili kaupir óvenju mikið eða vandséð er hvers vegna viðkomandi er að kaupa efnin. Sama gildir þegar fyrirspurnir teljast grunsamlegar. Ekki er hægt að skýra þetta út nánar. Með þessu á að auka líkurnar á því að upplýsingar berist til lögregluyfirvalda og þannig koma í veg fyrir voveiflega atburði eins og hryðjuverk. Gert er ráð fyrir að ráðherra setji í reglugerð yfirlit yfir tegundir efna sem um ræðir og fleiri atriði.

 Þá er í 3. mgr. lagt til að framleiðsla, varsla, sala, inn- og útflutningur á heimatilbúnum sprengjum sé bönnuð. Þannig yrði óheimilt, að viðurlagðri refsingu að framleiða hvers konar heimatilbúnar sprengjur s.s. „rörasprengjur“ sem ungmenni eiga það til að búa til um áramót. Vissulega er verið að einblína á sprengjur sem nota á til hryðjuverka eða er ætlað að valda skaða án þess að teljast til hryðjuverka. Þótt rörasprengjur séu nefndar sem dæmi og í margra huga einungis strákapör þá eru rörasprengjur hættulegar og hafa mörg slys orðið vegna þeirra, þá geta þær valdið tjóni á fasteignum og öðrum eignum. Rétt er að árétta að sakhæfisaldur er 15 ár.

Um 6. gr.

 Lagt er til að ákvæðið verði fellt brott. Ákvæðið hefur verið flutt í VI. kafla og þarfnast ekki skýringa.

Um 7. gr.

 Í ákvæðinu er að finna endurbætt ákvæði á 1. mgr. 9. gr. gildandi laga. Ákvæðið er lagt til til að aðlaga íslenskan rétt að kröfum tilskipunar nr. 91/477/EBE um eftirlit með öflun og eign vopna. Þannig á ákvæðið að auðvelda lögregluyfirvöldum að rekja skotvopn, skotfæri og sprengiefni. Að öðru leyti þarfnast ákvæðið ekki skýringar.

Um 8. gr.

 Í ákvæðinu er lögð til breyting á 13. gr. laganna. Lagt er til það nýmæli að gert er ráð fyrir því að umsækjandi um skotvopnaleyfi samþykki að lögreglustjóri kanni hvort hann standist skilyrðin um andlega heilbrigði, reglusemi og almennt hæfi. Ekki getur þetta skilyrði talist vera íþyngjandi fyrir umsækjandann þegar litið er til þess að skotvopn eru hættuleg tæki og almenningur hlýtur að mega treysta því að óhæfir einstaklingar fái ekki skotvopnaleyfi. Þá verður að hafa í huga að synjun lögreglustjóra á þessari forsendu er vitaskuld kæranleg eftir reglum stjórnsýslulaga. Gert er ráð fyrir því að lögreglustjóri geti kannað þessi atriði eftir hvers konar lögmætum leiðum. Loks er það nýmæli að umsækjandi um skotvopnaleyfi megi ekki vera meðlimur eða í nánum tengslum við samtök sem teljast til skipulagðra brotasamtaka. Með skipulögðum brotasamtökum er átt við félagsskap þriggja eða fleiri manna sem hefur það að meginmarkmiði, beint eða óbeint í ávinningsskyni, að fremja með skipulegum hætti refsiverðan verknað sem varðar að minnsta kosti fjögurra ára fangelsi eða þegar verulegur þáttur í starfseminni felst í því að fremja slíkan verknað. Fyrir liggur skv. skýrslu embættis ríkislögreglustjóra um mat á skipulagðri glæpastarfsemi og hættu á hryðjuverkum frá 2013 (opinber útgáfa) að menn tengdir skipulagðri brotastarfsemi hafa lagt á það áherslu að komast yfir vopn. Því er það mat lögreglunnar að tryggja þurfi örugga vörslu og meðhöndlun vopna. Þessa þróun má að einhverju leyti rekja til komu erlendra glæpahópa hingað til lands og því er ástæða til að óttast aukna vopnaeign og vopnaburð. Tengsl manna við skipulagða brotastarfsemi má kanna með ýmsum hætti t.d. með málaskrá lögreglunnar. Þannig verður að gjalda varhug við því að veita einstaklingi skotvopnaleyfi hafi hann t.d. oft komið við sögu lögreglunnar í tengslum við félaga sem sannanlega eru aðilar að skipulagðri brotastarfsemi.

Um 9. gr.

 Lagt er til, svo sem þegar um mikinn fjölda skotvopna er að ræða eða verðmæt skotvopn, að heimilt verði að veita allt að 12 mánaða lengri frest til að ráðstafa vopnum úr dánarbúi. Ákvæðið þarfnast ekki skýringa.

Um 10. gr.

 Lagt er til að gerðar verði strangari kröfur til geymslu skotvopna en nú er. Þannig er gert ráð fyrir að öll skotvopn, óháð fjölda, verði geymd í læstum skáp. Gert er ráð fyrir að gerðar verði strangar kröfur um geymslu skotvopna og skotfæra í reglugerð.

Um 11. gr.

 Breytingar þær sem lagðar eru til í greininni eru í fjórum liðum. Í fyrsta lagi er lögð til breyting sem felur í sér framhald á breytingum sem gerðar voru með lögum um breytingu á ýmsum lögum er varða útgáfu leyfa o.fl., nr. 24/2007. Þar voru m.a. gerðar nokkrar breytingar á leyfisveitingum sem samkvæmt þágildandi lögum voru á hendi ríkislögreglustjóra. Hagræðing er talin fylgja því að færa sem flestar leyfisveitingar til lögreglustjóra þar sem þær verða þá nær borgaranum. Í sumum tilvikum hafa leyfisveitingar þegar verið færðar frá ríkislögreglustjóra til lögreglustjóra á grundvelli sérstakra heimildarákvæða í lögum. Sú framkvæmd hefur reynst vel og er lagt til að hún verði jafnframt fest í sessi í því tilviki þegar um vopn sem hafa söfnunargildi er að ræða eða sérstakar ástæður mæla með því eins og kveðið er á um í greininni.

Í öðru lagi er lögð til breyting sem felur í sér heimild til handa fangelsum ríkisins til að eignast hand- og fótajárn sem þarf eðli málsins samkvæmt að beita oft í fangelsum. Til þessa hefur slíka heimild skort í vopnalögin en þörfin er mjög mikil fyrir notkun slíkra viðfanga í mörgum tilvikum.

Í þriðja lagi er lögð til breyting á 4. mgr. 30. gr. laganna sem felur það í sér að öðrum er lögreglu verður óheimilt að hafa í vörslum sínum hand- og fótajárn úr málmi eða öðru efni. Talið er mikilvægt að gera þessa breytingu til að gæta samræmis við 2. mgr. greinarinnar þar sem sama orðalag er notað.

Í fjórða lagi er lögð til sú breyting að flugrekanda verði gert heimilt að flytja inn til landsins og eignast hand- og fótajárn úr málmi eða öðru efni og hafa til notkunar um borð í loftförum sínum með leyfi lögreglustjórans á höfuðborgarsvæðinu. Talið er mikilvægt að heimila flugrekendum að gera viðeigandi ráðstafanir í samræmi við ákvæði Chicago-samningsins um borgaralegt flug, frá 7. desember 1944, sem Ísland hefur gerst aðili að og felur m.a. í sér skuldbindingar þess efnis að flugrekendur og áhafnir um borð í loftförum geti brugðist með fullnægjandi hætti við því þegar farþegar eru með ólæti um borð í loftförum þeirra. Til er búnaður sem er sérhannaður til notkunar um borð í loftförum og hefur verið notaður víða með góðum árangri. Óheimilt hefur verið að flytja þennan búnað inn hér á landi þar sem hann inniheldur m.a. hand- og fótajárn sem öðrum en lögreglu er óheimilt að flytja inn og eignast samkvæmt gildandi vopnalögum. Lagt er til að sú breyting verði gerð á gildandi lögum að flugrekendum verði jafnframt veitt heimild til að eignast slík járn svo að unnt verði að tryggja flugvernd og flugöryggi með fullnægjandi hætti ef á þarf að halda. Ljóst er að notkun búnaðarins miðast við það að hann sé geymdur um borð í loftförum og einungis gripið til hans í tilvikum þegar farþegi er með það mikil ólæti að af honum getur stafað hætta eða óásættanleg truflun að mati áhafnar loftfarsins. Talin er veruleg þörf á þessu úrræði eins og ítrekuð dæmi bera vott um.

Um 12. gr.

 Ákvæðin koma í stað ákvæða sem finna má í VI. kafla gildandi laga og eru á víð og dreif í lögunum. Ákvæðin eru verulega aukin frá þeim sem þar eru. Bent skal á að hér eru tekin upp ýmis efnisákvæði sem nú eru í reglugerð um skotelda. Nauðsynlegt er að mun ítarlegri ákvæði um skotelda verði lögfest en nú eru í lögum, enda geta reglur á þessu sviði varðað verulega fjárhagslega hagsmuni annars vegar og einnig er hins að gæta að öll meðferð skotelda í umtalsverðu magni getur varðað almannaheill. Hafa hér verið sett allströng skilyrði fyrir leyfi til þess að flytja inn og versla með skotelda. Einstakar málsgreinar þarfnast annars ekki sérstakra skýringa að öðru leyti en að gerður er greinarmunur á framleiðanda skotelda annars vegar og inn- og útflytjanda og söluaðila skotelda hins vegar og er það gert vegna tilskipana sem lagt er til að innleiddar verða með frumvarpi þessu sem og aðrar tilskipanir sem þegar hafa verið innleiddar.

Um 13. - 14. gr.

 Í ákvæðunum er lögð sú skylda á framleiðendur skotelda að þeir samrýmist þeim öryggiskröfum, m.a. um CE-samræmismerkingu, sem útfærðar verða nánar í reglugerð. Þá er innflytjandi ábyrgur fyrir því að skoteldarnir uppfylli þessar kröfur ef framleiðandi er utan Evrópska efnahagssvæðisins. Eru ákvæðin til þess fallið að tryggja betur neytendavernd og auka öryggi skotelda.

 Lagt er til að gerðarviðurkenning fari fram hjá tilkynntum aðila sem hefur rétt til að veita slíka viðurkenningu á grundvelli tilskipana, laga og reglna sem um þær gilda innan Evrópska efnahagssvæðisins. Miklar skyldur eru lagðar á þann aðila sem framkvæmir gerðarviðurkenningu á skoteldum og ábyrgð er mikil. Engin framleiðsla er á skoteldum hér á landi eins og staðan er í dag en þeim mun meira flutt inn af skoteldum, aðallega frá aðilum utan Evrópska efnahagssvæðisins.

 Lagt er til að Neytendastofa fari með markaðseftirlit með skoteldum. Neytendastofa vinnur nú þegar að flestum þeim markaðseftirlitsverkefnum sem kveðið er á um í tilskipunum sem í gildi eru í ESB og teknar hafa verið upp í samning um Evrópska efnahagssvæðið. Eðlilegt er að nýta sérhæfingu stofunnar að þessu leyti og myndi markaðseftirlit með skoteldum geta fallið vel að kjarnastarfsemi Neytendastofu á sviði markaðseftirlits og öryggi vöru.

 Við samningu ákvæðanna var höfð hliðsjón af tilskipun nr. 2007/23/EB um að setja á markað skoteldavöru en tilskipunin hefur verið tekin upp í samning um Evrópska efnahagssvæðið.

 Þá skal þess getið að gert er ráð fyrir því að aldurslágmark þeirra sem með skotelda fara verði bundið við gerð skoteldanna og ákveðin í reglugerð.

Um 15. gr.

 Með ákvæðinu er lagt til að heiti VI. kafla verði breytt.

Um 16. gr.

 Sú breyting er lögð til á 36. gr. laganna með ákvæðinu að refsimörk ákvæðisins verði hækkuð í sex ár þegar um stórfelld brot er að ræða. Brot sem varða skotvopn, sprengiefni eða skotelda geta varðað mikla hagsmuni og margra. Þykir vera rétt að þyngja refsingar fyrir stórfelld brot. Skilgreiningin á stórfelldu broti í greininni er ekki tæmandi heldur einungis sett hér til leiðbeiningar.

 Í 2. mgr. er það nýmæli sett að brot lögaðila gegn lögunum geti varðað ábyrgð samkvæmt reglum II. kafla A í almennum hegningarlögum. Ætla má að helst reyni á þetta ákvæði í sambandi við framleiðslu og meðferð sprengiefnis og skotelda en refsing getur hér ekki farið fram úr fésekt.

Um 17. gr.

 Frumvarpsgreinin er nýmæli. Í skotvopna- og vopnalögum hefur til þessa skort ákvæði um réttindasviptingu sem viðurlög við broti. Er hér gerð tillaga um að úr því verði bætt, enda verður að telja að þörf sé á slíkum ákvæðum. Auk sviptingar réttinda sem veitast samkvæmt ákvæðum frumvarpsins er einnig gert ráð fyrir því í 2. mgr. að svipta megi mann heimild til þess að eiga, fara með og nota hluti þá sem greinir í 3. mgr. 2. gr. laganna. Fordæmi eru fyrir því í íslenskum lögum að svipta megi menn réttindum sem ekki eru veitt formlega. Má þar nefna t.d. rétt til þess að öðlast ökuréttindi eða rétt til þess að hafa dýr í umráðum sínum. Þá er ekki unnt að líta fram hjá því að þótt þessir hlutir séu ekki leyfisskyldir geta þeir verið hættulegir ef ekki er rétt með þá farið. Ákvæði 3. mgr. helgast af því að það er hvorki óhætt né viðurkvæmilegt að sá sem dæmdur hefur verið fyrir verulegt ofbeldisbrot, fíkniefnabrot eða fyrir almannahættubrot fái að hafa áfram leyfi sem hér um ræðir.

Um 18. - 20. gr.

 Greinarnar þarfnast ekki skýringa.

Um ákvæði til bráðabirgða.

 Í 1. mgr. er skotvopnaeigendum veitt svigrúm til að aðlagast nýjum reglum um geymslu skotvopna og skotfæra og er miðað við tveggja ára frest frá því að reglugerð tekur gildi.

 Í 2. mgr. er kveðið á um að þeir sem fengið hafa réttindi til að starfa sem byssusmiðir haldi þeim réttindum þrátt fyrir gildistöku laganna.

 Í 3. mgr. er þess getið að þeir sem hafi leyfi samkvæmt lögunum haldi leyfinu en verði að uppfylla skilyrði laganna sem gerð eru til leyfisveitinga þegar leyfi er endurnýjað. Þannig þarf einstaklingur sem hefur skotvopnaleyfi samkvæmt gildandi lögum að uppfylla skilyrði 8. gr. frumvarpsins þegar skotvopnaleyfið er endurnýjað.

 Í 4. mgr. er innflytjendum og dreifingaraðilum veitt svigrúm til að laga sig að breyttum kröfum um CE-samræmismerkingar skotelda til 15. janúar 2016. Eftir 15. janúar 2016 skulu allir skoteldar vera CE-merktir hér á landi. Reglur tilskipunar Evrópuþingsins og ráðsins 2007/23/EB um að setja á markað skotelda tóku gildi í júlí 2010 að því er varðar skotelda í flokki I-III og tóku gildi í júlí 2013 er varðar skotelda í flokki IV. Eðlilegt er og sanngjarnt að veita innflytjendum hér á landi svigrúm til ársins 2016 til að bregðast við þessari breytingu. Benda má á að Evrópusambandið veitti löndum sambandsins 3 – 5 ár til að aðlaga sig að tilskipuninni. Rétt er þó að geta að flestir innflutningsaðilar hafa haft vitneskju um tilskipun þessa og hafa sumir innflutningsaðilar þegar hafið aðlögun að henni. Flestir þeir skoteldar sem fluttir eru inn til Íslands eru framleiddir í Kína. Sömu framleiðendur framleiða einnig fyrir stóra innflytjendur víðs vegar í Evrópu og því er það kappsmál hjá þeim að uppfylla skilyrðið um CE-samræmismerkinguna.

 Engir skoteldar eru framleiddir hér á landi eins og er. Gera verður þá kröfu til lögaðila sem hefur framleiðslu á skoteldum hér á landi að hann uppfylli strax skilyrði laganna og því er það tekið fram í 5. mgr. að undanþága 4. mgr. gildi ekki um þá skotelda. Þeir verða því að vera CE-merktir og uppfylla skilyrði laganna í hvívetna.

 Þrátt fyrir að heimilt verði að flytja inn og selja skotelda sem ekki eru CE-merktir fram til 15. janúar 2016 er ekki heimilt að flytja þá aftur úr landi til annarra landa innan Evrópska efnahagssvæðisins. Ákvæðið skýrir sig sjálft.